section_heading: Radnja
paragraph_text: Film započinje uvodnom porukom koja objašnjava da je Galaktička Republika pretrpjela teške gubitke protiv separatista tijekom ratova klonova. Jedi vitezovi Anakin Skywalker i Obi-Wan Kenobi ulaze u sukob protiv vođe separatista generala Grievousa kako bi spasili otetog vrhovnog kancelara Palpatinea. Međutim, uskoro im se suprotstavlja grof Dooku te započinje njihov dvoboj svjetlosnim mačevima. Nakon što Dooku onesposobi Obi-Wana, Anakin se bori sam protiv njega i ubija ga na Palpatineov nagovor. Uskoro se njih trojica sukobe s Grievousom koji uspijeva pobjeći, a Anakin jedva prizemljuje oštećeni svemirski brod na planet Coruscant. Tamo se Anakin ponovno susreće sa svojom suprugom, Padme Amidalom, koja mu otkriva da je zatrudnila. U početku uzbuđen zbog vijesti, Anakina uskoro započinju proganjati vizije o njezinoj smrti tijekom poroda.